

 LĒMUMS

Ādažos, Ādažu novadā

2025. gada 24. aprīlī **Nr.** **156**

**Par transportlīdzekļa Nissan NV300 ziedošanu Ukrainai**

Ādažu novada pašvaldības dome izskatīja jautājumu par transportlīdzekļa dāvinājumu (ziedojumu) Ukrainai un konstatēja sekojošo.

1. Ādažu novada pašvaldībai pieder operatīvais transportlīdzeklis Nissan NV300, reģistrācijas numurs LL4365 (turpmāk – Transportlīdzeklis), kurš ir nodots pašvaldības policijas rīcībā;
2. uz 31.03.2025. Transportlīdzekļa nobraukums ir 333709 km. Pēdējo divu gadu laikā Transportlīdzekļa remontā un apkopē ir ieguldīti finanšu līdzekļi EUR 9293,22 apmērā. Šobrīd ir bojātas Transportlīdzekļa dzinēja kloķa klaņa mehānisma pamata un klaņu gultņu šāles dabiska dzinēja darbības nodiluma rezultātā. Lai turpinātu Transportlīdzekļa lietošanu, tā dzinējam ir nepieciešams pilna mēroga kapitālais remonts, kas šajā gadījumā sevī ietver arī degvielas sistēmas remontu un turbokompresora maiņu. Remonta provizoriskās izmaksas sastāda EUR 7265,93, ieskaitot PVN, bet tās var būt augstākas, jo remonta laikā var atklāties slēptie defekti. Pašvaldības aģentūra “Carnikavas komunālserviss” informējusi, ka Transportlīdzeklis nav nepieciešams aģentūras funkciju izpildei;
3. Transportlīdzekļa remonts nav ekonomiski pamatots, pašvaldības finansiālais ieguvums, nododot Transportlīdzekli utilizācijai (metāllūžņos) būtu aptuveni EUR 400,00, taču tas būtu iespējams, ja Transportlīdzekli neizdodas pārdot izsolē Publiskas personas mantas atsavināšanas likumā noteiktā kārtībā. Tomēr, balstoties uz pieredzi, nolietotu un ar defektiem esošu transportlīdzekļu pārdošana ir apgrūtināta;
4. Krievijas bruņotie spēki 24.02.2022. sāka plaša mēroga iebrukumu Ukrainā. Ukrainai karadarbības zonā, cita starpā, ir nepieciešami tehniskie līdzekļi, tajā skaitā, autotransports;
5. Sabiedriskā labuma organizācija - biedrība “Porcelāna droni”, reģistrācijas numurs 40008337428, ir apņēmusies pieņemt bez atlīdzības Transportlīdzekli, par saviem līdzekļiem veikt tā remontu, nogādāšanu Ukrainā un nodošanu Ukrainas Aizsardzības ministrijas militārajai vienībai.

Saskaņā ar Ukrainas civiliedzīvotāju atbalsta likuma 11.panta otro daļu, pašvaldībai, pamatojoties uz domes lēmumu, ir tiesības dāvināt (ziedot) finanšu līdzekļus vai mantu Ukrainas sabiedrības vispārējam atbalstam.

Publiskas personas mantas atsavināšanas likuma 42. panta ceturtā daļa nosaka, ka publiskas personas kustamo mantu var dāvināt un ziedot citos likumos un Ministru kabineta noteikumos paredzētajā kārtībā un gadījumos.

Pamatojoties uz iepriekš minēto, Ukrainas civiliedzīvotāju atbalsta likuma 11.panta otro daļu, Pašvaldību likuma 10. panta pirmās daļas 21. punktu un Publiskas personas mantas atsavināšanas likuma 42. panta ceturto daļu, kā arī ņemot vērā domes un Finanšu komitejas 16.04.2025. atzinumu, Ādažu novada pašvaldības dome

**NOLEMJ:**

1. Dāvināt (ziedot) transportlīdzekli Nissan NV300, reģistrācijas numurs LL4365, VIN: VNVF4000260587707, Ukrainas Aizsardzības ministrijas militārajai vienībai, Ukrainas sabiedrības vispārējam atbalstam.
2. Nodot lēmuma 1. punktā minēto transportlīdzekli biedrībai “Porcelāna droni”, reģistrācijas numurs 40008337428 bez atlīdzības, dāvinājuma (ziedojuma) sagatavošanai (transportlīdzekļa remonta veikšanai) un nogādāšanai uz Ukrainu.
3. Pilnvarot pašvaldības domes priekšsēdētāju parakstīt ar dāvinājuma (ziedojuma) nodošanu saistītos dokumentus.
4. Uzdot Ādažu novada pašvaldības policijas priekšniekam koordinēt šī lēmuma 1. punktā minētā dāvinājuma (ziedojuma) nodošanu.
5. Uzdot pašvaldības Centrālās pārvaldes Grāmatvedības nodaļai, pēc lēmuma 1. punktā minētā transportlīdzekļa nodošanas biedrībai “Porcelāna droni”, izslēgt transportlīdzekli no pašvaldības grāmatvedības uzskaites.
6. Atbildīgais par lēmuma izpildes kontroli – pašvaldības izpilddirektors.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU